
Handicaprådets - Høringssvar til forslag om kommuneplan
 
1 Tekstforslag 
Handicaprådet foreslår, at universelt design indskrives i kommuneplanen med følgende tekst:
 
“Principperne om universelt design og tilgængelighed, jf. FNs Handicap-konvention henholdsvis art. 2 og 9, har blandt andet til formål at skabe ligeværdige, inkluderende og tilgængelige bygninger og rekreative områder, så alle kan deltage, opleve og fungere på egen hånd eller sammen med venner, familie eller med andre i menneskeskabte miljøer. 
 
I Vordingborg Kommune lægger vi vægt på, at kravene i Bygningsreglementet - både detailkrav og funktionskrav - som minimum overholdes, og derudover imødeser vi innovative og kreative løsninger, som kan skabe mere og bedre tilgængelighed for flere, så barrierer og udelukkelse af borgere, gæster og medarbejdere m.fl. med forskellig funktionsevne i alle sammenhænge kan undgås.”
 
2 Baggrund
“Vi har som mål, at alle har mulighed for at deltage aktivt i alle dele af samfundslivet.” står der i kommunens “Politik for sammenhæng og fællesskab”. Det er kun naturligt, at dette mål udmøntes ved at blive konkretiseret i kommuneplanen.
 
Bygningsreglementet er ikke tilstrækkeligt dækkende for al fysisk planlægning. For så vidt angår handicaptilgængelighed er der ingen lovbundne regler for udearealer, såsom fortove, stier, veje, pladser, busstoppesteder og mange andre faciliteter. 
 
Ifølge vores oplysninger har kommunerne København, Frederiksberg, Esbjerg, Furesø, Vesthimmerland og Skanderborg på forskellig vis universelt design med i deres kommuneplan.
 
3 Definitioner
Universel design er i FNs Handicapkonvention, som Danmark har ratificeret, defineret således i art. 2:
 
“”universelt design” [betyder] udformning af produkter, omgivelser, ordninger og tilbud, således at de i videst muligt omfang kan anvendes af alle personer uden behov for tilpasning eller særlig udformning.”
 
Samme konvention art. 9 har følgende ordlyd:
 
“Tilgængelighed
 
1. Med henblik på at gøre det muligt for personer med handicap at få et selvstændigt liv og deltage fuldt ud i alle livets forhold skal deltagerstaterne træffe passende foranstaltninger til at sikre, at personer med handicap på lige fod med andre har adgang til de fysiske omgivelser og transportmuligheder, den information og kommunikation, herunder informations- og kommunikationsteknologi og -systemer, og de øvrige faciliteter og tilbud, der er åbne for eller gives offentligheden, både i byområder og i landdistrikter. Disse foranstaltninger, som omfatter identifikation og afskaffelse af hindringer og barrierer for tilgængelighed, gælder bl.a. for:
 
a) bygninger, veje, transportmuligheder og andre indendørs og udendørs faciliteter, herunder skoler, boliger, sygehuse og andre sundhedsfaciliteter og arbejdspladser,
 
b) informations- og kommunikationstjenester samt andre tjenester, herunder elektroniske tjenester og nødberedskab.
 
2. Deltagerstaterne skal ligeledes træffe passende foranstaltninger til:
 
a) at udvikle, udbrede kendskabet til og overvåge gennemførelsen af minimumsstandarder og vejledninger for tilgængeligheden af faciliteter og tilbud, der er åbne for eller gives til offentligheden,
 
b) at sikre, at private udbydere af faciliteter og tilbud, som er åbne for eller gives til offentligheden, tager hensyn til alle aspekter af tilgængelighed for personer med handicap,
 
c) at sørge for, at involverede aktører undervises i de problemer med tilgængelighed, som personer med handicap står overfor,
 
d) at sørge for, at offentligt tilgængelige bygninger og andre faciliteter har skiltning med punktskrift og i letlæselige og letforståelige former,
 
e) at sørge for forskellige former for bistands- og formidlingspersoner, herunder hjælpere, oplæsere og professionelle tegnsprogstolke, for at lette tilgængeligheden til offentligt tilgængelige bygninger og andre faciliteter,
 
f) at fremme andre passende former for bistand og støtte til personer med handicap for at sikre, at de har adgang til information,
 
g) at fremme adgangen for personer med handicap til ny teknologi og nye systemer på informations- og kommunikationsområdet, herunder internettet,
 
h) at fremme udformning, udvikling, produktion og distribution af tilgængelig teknologi og tilgængelige systemer på informations- og kommunikationsområdet på et tidligt stadie, så denne form for teknologi og systemer bliver tilgængelige til den lavest mulige pris.”
 
Med venlig hilsen

Winnie Lindner Pedersen
Formand Handicaprådet 

